Yerevanda namoyishchilar Armaniston prezidenti qarorgohiga kirish yo‘lini to‘sib qo‘ydi (video)

25-may kuni ertalabdan muxolifatchi faollar Yerevan markazida Armaniston prezidenti qarorgohi binosiga kirish yo‘lini to‘sib qo‘ydi, deb yozadi “Interfaks”.

 Norozilik aksiyasi ishtirokchilari va politsiya xodimlari o‘rtasidagi to‘qnashuv. Yerevan, Armaniston
Armanistonning bir qator OAVlari voqea joyidan to‘g‘ridan to‘g‘ri translyatsiya olib bormoqda. Avvalroq namoyishchilar Yerevanda Tashqi ishlar vazirligi binosiga kirish yo‘lini to‘sgani xabar berilgandi.
Namoyishchilarga Armaniston parlamentining muxolifat fraksiyalaridan chiqqan deputatlar, parlament vitse-spikeri Ishxan Sagatelyan rahbarlik qilmoqda. Ular Tog‘li Qorabog‘ maqomi masalasida Yerevanning pozitsiyasiga oydinlik kiritilishini talab qilmoqda.
Armaniston tashqi ishlar vaziri o‘rinbosari, Ozarbayjon bilan chegaralar delimitatsiyasi va xavfsizligi bo‘yicha komissiya a’zosi Mnatsakan Safaryan bilan uchrashuvda deputatlar undan Tog‘li Qorabog‘ Ozarbayjon tarkibida bo‘lmasligini aytishni talab qildi, ammo diplomat Yerevanning Tog‘li Qorabog‘ aholisining huquqlari va xavfsizligi to‘g‘risidagi rasmiy bayonotlarini dalil qilib keltirdi. “Agar siz bitta narsani yuz marta takrorlayversangiz, bundan hech narsa o‘zgarib qolmaydi”, — dedi Safaryan.
Armanistondagi norozilik namoyishlari aprel oxiridan buyon davom etmoqda, ularni bosh vazir Nikol Pashinyanning Tog‘li Qorabog‘ning tegishliligi masalasi bo‘yicha “kutilayotgan plankani pasaytirish” zarurligi haqidagi gaplari qo‘zg‘ab yuborgandi.
Armaniston—Ozarbayjon munosabatlarida nisbatan normallashuv alomatlariga qaramay, mamlakatlar Tog‘li Qorabog‘ maqomi borasida hamon tortishuvlarga duch kelmoqda. Mart oyi oxirida Qorabog‘dagi navbatdagi keskinlashuv fonida Armaniston va Ozarbayjon yetakchilari muzokara o‘tkazish uchun Bryusselda uchrashgandi.